**Ideapark Lempäälä** on kauppakeskus Lempäälän Marjamäessä Helsinki–Tampere-moottoritien varressa 14 kilometriä Tampereelta etelään päin. Se avattiin 1. joulukuuta 2006. Kauppakeskus käyttää itsestään nimitystä liikekaupunki, ja sen pinta-ala on yli 104 000 neliömetriä. Tuotevalikoima keskittyy sisustukseen ja muotiin; päivittäistavaroiden ja ruokakaupan osuus on pieni. Kauppakeskuksessa oli vuoden 2006 lopussa 181 yritystä, 1 000 työntekijää, noin 1,2 kilometriä ostos- ja kävelykatuja sekä pysäköintitilaa 3 500 autolle. Vuoden 2008 alussa työntekijöitä kerrottiin olevan jo 1 250 ja vuonna 2010 pysäköintipaikkoja 4 000. Vuonna 2018 kauppakeskuksen yläkertaan avattiin Särkänniemen perustama sisähuvipuisto Särkänniemi Zones, joka kuitenkin siirtyi Ideapark Zones -nimelle Särkänniemen vetäydyttyä yhteistyöstä. Lisäksi aiemmin vuosina 2012–2017 samoissa tiloissa toimi sisähuvipuisto Funpark.

Elokuussa 2018 kauppakeskus laajentui 15 000 neliöllä. Näin ollen kauppakeskuksesta tuli Suomen suurin. Laajennetulle alueelle tuli kolmen eri autokaupan liikkeet ja esillä on yli 1 000 autoa. Alue kantaa nimeä Autoareena. Ideaparkin yläkerrasta löytyy ravintolamaailmaksi nimetty alue, jossa on lukuisia ravintoloita.

Ideaparkin alkuvaiheet
----------------------

Ajatuksen Ideaparkin rakentamisesta olivat saaneet vuonna 2003 Toivo Sukari ja tamperelainen liikemies Toni Virkkunen sekä Teräselementti Oy:n omistaja Jarmo Viitala.*lähde?*

Suurimman taloudellisen vastuun ja puuhamiehen roolin Ideapark-hankkeessa otti Sukari, joka omistaa myös Maskun Kalustetalo -ketjun. Hän myi vuoden 2004 lopussa kiinteistöjä noin 25 miljoonalla rahoittaakseen Ideaparkin rakentamisen. Ulkopuolisilla ei ollut uskoa Ideaparkiin, eikä pankkilainaakaan saatu kuin vasta kaksi vuotta hankkeen aloittamisesta.

Etelä-Suomen Sanomien artikkelissa heinäkuulta 2007 kerrotaan, että hankkeen rakennuskulut olivat noin 120 miljoonaa euroa. Ideaparkin vuokratuottojen kerrottiin olevan noin 15 miljoonaa euroa vuodessa ja kokonaisarvon noin 200 miljoonaa euroa. Ideaparkissa sijaitsi tuolloin 185 liikettä. Sukarin ja Viitalan yhtiöt omistavat yhdessä Lempäälän Ideaparkin.

Voittoa Kiinteistö Oy Ideapark teki ensimmäistä kertaa vuonna 2009, jolloin tammikuussa 2010 päättyneellä tilikaudella voittoa kertyi 440 000 euroa, kun aiempina vuosina tappiota kertyi vuosittain useita miljoonia euroja.*lähde tarkemmin?*

Kauppakeskuksen yhteyteen oli aluksi suunnitteilla nuorten viihdekeskus, hiihtoputki, uimahalli ja väestönsuoja sekä 25-kerroksinen hotelli. Viimeisin alueelle toteutettu hanke on 15 000 neliömetrin autokauppa, Autoareena, jossa ensi kertaa Suomessa autokaupan eri ketjut toimivat yhdessä isossa hallissa. Tämä uusi osio rakennettiin Ideaparkin pohjoispäähän, jonne on tällä hetkellä rakenteilla uimahalli, joka on tarkoitus ottaa käyttöön vuoden 2024 aikana. Myös Ideaparkin eteläpäädyssä on käyttämättä rakennusoikeutta noin 30 000 neliömetriä. Marjamäen alueelle, Ideaparkin ympärille on syntynyt merkittävä liikekeskittymä: pohjoispuolella on Real Park, jossa toimivat muun muassa Lidl, Puuilo ja Tokmanni sekä autokauppoja. Ennen myös Tokmanni sijaitsi Ideaparkissa nimellä City Tokmanni silloin Lempäälän Tokmanni oli niin sanottu kaupunki Tokmanni eli noin yhden K-Marketin kokoinen.*lähde?*

Katso myös
----------

* Ideapark Oulu
* Ideapark Seinäjoki

Lähteet
-------

1. 1 2 3 4  Kauppakeskukset (pdf) *Suomen Kauppakeskusyhdistys ry*.  2021. Viitattu 22.7.2021.
2. ↑  Ideaparkin kotisivut
3. ↑  Irja Hyvärinen: Ideaparkissa on tuhat työntekijää. Helsingin Sanomat. 1.12.2006
4. ↑  Hyvä tietää *Ideapark*.  Arkistoitu 24.8.2010. Viitattu 13.7.2020.
5. ↑  Hynninen, Jorma & Issakainen, Kari-Pekka: "Ideaparkiin omat rautatie- ja bussiasemat" ja "Tuhat uutta työpaikkaa Pieksämäelle".  *Savon Sanomat*, 30.1.2008, 101. vsk, s. 1 ja 12.
6. ↑  Särkänniemi lopettaa sisähuvipuistonsa Ideaparkissa Lempäälässä, syynä koronan tuoma katkos *Yle Uutiset*. Viitattu 7.2.2021.
7. ↑  Ideapark osti Zonesin – sisähuvipuisto avataan 1. heinäkuuta *lvs.fi*. Viitattu 7.2.2021.
8. ↑  Pohjoismaiden Suurin *lempaala.ideapark.fi*. Viitattu 12.7.2018.
9. ↑  Ideapark panee hanttiin Ratinan kauppakeskukselle – laajenee Suomen suurimmaksi vuonna 2018 *Aamulehti*.  30.8.2017.  Arkistoitu 12.7.2018. Viitattu 12.7.2018.
10. ↑  Pelli, Petja: Toivo Sukari. (Tampereen yliopiston toimittajakoulutuksen viikkolehti) *Utain*, 30.11.2006, nro 15. ISSN 1459-675X. Artikkelin verkkoversio. Viitattu 1.2.2008.
11. ↑  Maskun Sukari myi kiinteistöjä 25 miljoonalla. *Kauppalehti*.  14.12.2004. Viitattu 27.1.2008. [vanhentunut linkki]
12. ↑  Pelli, Petja: Ideaparkin omistaja katsoo tulevaisuuteen.  *Utain*, 30.11.2006, nro 15. ISSN 1459-675X. Artikkelin verkkoversio. Viitattu 1.2.2008.
13. 1 2  Arvekari, Esa: Sikopaimenesta suursijoittajaksi. *Etelä-Suomen Sanomat*.  9.7.2007.  Arkistoitu 28.10.2007. Viitattu 27.1.2008.
14. ↑  Hannu Vanhanen Julkaisu = Kauppalehti.fi: Sukarin Ideaparkilla hurja korkoriski *kauppalehti.fi*.  15.11.2010.  Arkistoitu 18.11.2010. Viitattu 10.4.2019.
15. ↑  Uimahalli-kylpyläViitattu 8.10.2023

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ideapark Lempäälä**.
* Ideapark
* Ideaparkin uutislehti verkossa (Arkistoitu – Internet Archive)
* Ilmapanoraamakuva Ideaparkista – Virtuaalinen Tampereen kaupunkiopas: VirtualTampere.com